พึ่งมาตรการรัฐดันเบี้ยปลายปี
&#8220;สาระ&#8221; คาดธุรกิจประกันชีวิตไทยไตรมาส 4 โตต่อ อานิสงส์รัฐกระตุ้นเศรษฐกิจ
12 พ.ย. 2558

“สาระ” คาดธุรกิจประกันชีวิตไทยไตรมาส 4 โตต่อ อานิสงส์รัฐกระตุ้นเศรษฐกิจ
นายสาระ ล่ำซำ นายกสมาคมประกันชีวิตไทย เปิดเผยว่า ในช่วงไตรมาสสุดท้ายปีนี้คาดว่าเบี้ยประกันชีวิตจะยังคงมีอัตราการเติบโตอย่างต่อเนื่อง ถึงแม้ว่าจะเป็นอัตราการเติบโตที่ไม่ก้าวกระโดดจากภาวะเศรษฐกิจที่ค่อนข้างมีความชะลอตัว
“ภาครัฐยังคงมีนโยบายกระตุ้นเศรษฐกิจเข้ามาอย่างต่อเนื่องส่งผลให้อุตสาหกรรมประกันชีวิตเติบโตต่อไปได้ โดยการซื้อประกันชีวิตที่คุ้มครองภัยตั้งแต่ 10 ปีขึ้นไป ผู้ซื้อสามารถนำเบี้ยประกันไปหักลดหย่อนภาษีได้สูงสุด 1 แสนบาท ขณะที่เบี้ยประกันชีวิตสำหรับกรมธรรม์แบบบำนาญสามารถนำไปหักลดหย่อนภาษีได้สูงสุด 2 แสนบาท แต่ต้องไม่เกิน 15% ของเงินได้พึงประเมินที่ได้รับที่ต้องเสียภาษีเงินได้ในปีนั้น” นายสาระ กล่าว 
สำหรับยอดขายในช่วง 9 เดือนแรกปีนี้ เบี้ยประกันชีวิตทั้งระบบมีอัตราการเติบโตดีขึ้นกว่าในช่วงไตรมาส 2 ทั้งในส่วนของเบี้ยรับรายใหม่และเบี้ยรับรวม 3.9 แสนล้านบาท เพิ่มขึ้น 4.6% เมื่อเทียบกับช่วงเดียวกันของปีก่อน แยกเป็นเบี้ยรับรายใหม่ 1.22 แสนล้านบาท ลดลง 5.8% และเบี้ยรับปีต่อไป 2.68 แสนล้านบาท เพิ่มขึ้น 10.2% โดยมีอัตราความคงอยู่ของกรมธรรม์ 83%
ทั้งนี้ บริษัทประกันชีวิตที่มีเบี้ยรับรายใหม่สูงสุด หรือมีการขยายงานสูงสุด 7 อันดับแรก คือ อันดับ 1.บริษัท เมืองไทยประกันชีวิต 27,774 ล้านบาท มีส่วนแบ่ง 22.6% อันดับ 2 บริษัท เอไอเอ 19,050 ล้านบาท มีส่วนแบ่ง 15.5% อันดับ 3 บริษัท ไทยพาณิชย์ประกันชีวิต 14,770 ล้านบาท มีส่วนแบ่ง 12% อันดับ 4 บริษัท กรุงไทย-แอกซ่า ประกันชีวิต 13,949 ล้านบาท มีส่วนแบ่ง 11.3% 
อันดับ 5 บริษัท ไทยประกันชีวิต 12,651 ล้านบาท มีส่วนแบ่ง 10.3%  อันดับ 6 บริษัท กรุงเทพประกันชีวิต 6,736 ล้านบาท มีส่วนแบ่ง 5.5% และอันดับ 7 บริษัท พรูเด็นเชียล ประกันชีวิต (ประเทศไทย) 5,945 ล้านบาท มีส่วนแบ่ง 4.8% รวม 7 อันดับแรก ครองส่วนแบ่งตลาดถึง 82.2% และอีก 17 บริษัทที่เหลือครองส่วนแบ่งตลาด 17.8%
นอกจากนี้ การขายผ่านตัวแทนประกันชีวิตยังคงครองอันดับ 1 ด้วยเบี้ย 1.9 แสนล้านบาท มีสัดส่วน 49.2% ของเบี้ยรับรวมทั้งหมด รองลงมาเป็นการขายผ่านธนาคารมีเบี้ย 1.71 แสนล้านบาท มีสัดส่วน 44% ขณะที่การขายผ่านช่องทาง อื่นๆ มีเบี้ย 1.45 หมื่นล้านบาท มีสัดส่วน 3.7% และการขายผ่านช่องทางการตลาดแบบตรง 1.16 หมื่นล้านบาท มีสัดส่วน 3%
นายเสนาะ ธรรมพิพัฒนกุล เลขานุการบริษัท กรุงเทพประกันชีวิต กล่าวว่า ไตรมาส 3 ที่ผ่านมา บริษัทมีผลขาดทุนสุทธิ 786 ล้านบาท ลดลง 94 ล้านบาท เทียบกับช่วงเดียวกันปีก่อนที่ขาดทุนสุทธิ 880 ล้านบาท แต่หากดูผลดำเนินงานงวด 9 เดือนแรกของปีนี้ บริษัทมีกำไรสุทธิ 1,823 ล้านบาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 384 ล้านบาท